**Sagsgang ifb. med anmodning om dispensation**

*Godkendt af PUS på møde den 17-11-2015*

Bekendtgørelsen om egnsteater giver mulighed for, at Statens Kunstfonds Projektstøtteudvalg for Scenekunst kan træffe afgørelse om dispensation i forhold til kravet om:

* minimum 2 årlige produktioner,
* en husleje over 15 % af den samlede offentlige tilskud
* samt i forhold til at aktiviteter, som ikke ligger i umiddelbar tilknytning til egnsteatrets primære opgave.

Dispensation for ét eller flere af ovenstående forhold betyder, at der kan udløses statslig refusion af kommunale driftsudgifter til aktiviteten.

Anmodning om dispensation skal indsendes til Kulturstyrelsen sammen med udkast til ny aftale. Afgørelser om dispensationer træffes i forbindelse med udvalgets behandling af udkast til ny egnsteateraftale.

Udkast til ny egnsteaterfatale skal jf. bekendtgørelsen indsendes til Kulturstyrelsen senest 1. april året før det år aftalen forventes at træde i kraft. Det vil sige senest 1. april 2016 hvis aftalen forventes at træde i 2017.

For udkast til ny aftale inkl. bilag og evt. anmodninger om dispensation som indsendes 1. april kan der forventes en afgørelse senest 1. september.

I tilfælde hvor kommunen og teatret har behov for en afgørelse tidligere end 1. september året før aftalen forventes at træde i kraft anbefaler udvalget, at udkast til ny aftale inkl. bilag og anmodning om dispensation indsendes senest 1. januar året før aftalen forventes at træde i kraft. Her kan der forventes en afgørelse senest 1. juni.

**Dispensationsmuligheder:**

* Dispensation fra kravet om minimum 2 årlige produktioner: Statens Kunstfond kan jf. bekendtgørelsens § 2, stk. 5 dispensere fra kravet om minimum 2 årlige produktioner, hvis særlige forhold taler herfor.
* Dispensation i forhold til huslejeniveau: Egnsteatrets udgifter til husleje må maksimalt udgøre 15 % af teatrets samlede offentlige tilskud. Statens Kunstfond kan træffe afgørelse om dispensation, i tilfælde hvor særlige forhold berettiger, at teatrets husleje overstiger højere de 15 %. Det er Kulturstyrelsen som afgør om en udgift konkret betragtes som husleje (§ 8, stk. 4).
* Dispensation til at aktiviteter, som ikke ligger i umiddelbar tilknytning til egnsteatrets primære opgave kan udløse statsrefusion: Staten yder refusion af en kommunes tilskud til udgifter forbundet med egnsteatrets primære opgave med at producere og opføre scenekunstforestillinger samt øvrige aktiviteter, som ligger i umiddelbar tilknytning hertil. Statens Kunstfond afgør, hvilke øvrige aktiviteter der vurderes at ligge i umiddelbar tilknytning til teatrets primære opgave. I forbindelse med indgåelse af en egnsteateraftale kan Statens Kunstfond dog godkende tilskud til sådanne aktiviteter som refusionsberettigede, når særlige forhold taler herfor, og disse aktiviteter beskrives særskilt i aftalen.